### Beslutningstema

Der skal tages stilling til udkast til resultatkontrakt mellem Tønder Kommune og Tønder Erhvervsråd for 2026.

### Historik

Af kommissoriet for aktør-effektanalyse på erhvervs- og turismeområdet fremgår, at der skal udarbejdes scenarier for fremtidig organisering af erhvervs- og turismefremmeindsatsen. Analysen har været behandlet i Klima-, Vækst- og Udviklingsudvalget samt i Økonomiudvalget. I august 2025 godkendte Økonomiudvalget de 3 scenarier. Scenarie 2 omhandler kravsspecifikationerne for Tønder Erhvervsråd og Rømø-Tønder Turistforenings opgaveløsning for Tønder Kommune.

### Sagsfremstilling

Klima-, Vækst- og Udviklingsudvalget besluttede den 3. november, at forvaltningen skal udarbejde udkast til resultatkontrakt for 2026.

I udkastet er der taget udgangspunkt i kravsspecifikationen, som er vedtaget af Klima-, Vækst- og Udviklingsudvalget. Både kravsspecifikationen samt udkastet til resultatkontrakt har ophæng i Tønder Kommunes Erhvervs- og Turismestrategi.

Der er ligeledes taget udgangspunkt i aktør- og effektanalysens gennemgang af de forskellige aktørers opgaver. For eksempel at den specialiserede erhvervsservice varetages af Erhvervshus Syd, som årligt modtager et tilskud fra Tønder Kommune på knap 1,2 mio. kr.

Udover scenariet med kravsspecifikationer har Økonomiudvalget vedtaget yderligere 2 scenarier. Der skal oprettes en afdeling til erhvervsservice i Tønder Kommune. Denne afdeling vil få ansvaret for kommunens samlede Erhvervs- og Turismestrategi. Afdelingen vil ligeledes stå for den direkte kontakt med kommunens virksomheder i forhold til myndighedsbehandlinger. Herudover vil afdelingen have ansvar for Tønder Kommunes dialog og samarbejde med øvrige offentlige aktører.

Der oprettes et erhvervsstrategisk forum. Forummet vil fungere som den primære rådgiver og sparringspart på erhvervs- og turismeområdet herunder strategi og indsatser. Indenfor rammerne af Erhvervs- og Turismestrategien skal Erhvervsstrategisk Forum bidrage med nye perspektiver, fokus, ressourcer og opbakning til indsatser og tiltag, som løfter det lokale erhvervsliv og de lokale rammevilkår for arbejdet. Det vil desuden fungere som rådgivende organ for borgmesteren og Kommunalbestyrelsen i Tønder Kommune.

Disse nye tiltag omfatter opgaver som i dag i større eller mindre grad udføres af Tønder Erhvervsråd. Der er derfor tale om et vist opgavefrafald.

I 2020 blev der indgået en samarbejdsaftale mellem Tønder Kommune og Tønder Erhvervsråd. Aftalen beskriver rammerne for samarbejdet, blandt andet hvad Tønder Kommune stiller til rådighed for Tønder Erhvervsråd herunder lokaler [adresse]) samt drift af disse. Aftalen er vedlagt som bilag.

Tre forskellige scenarier for at honorere Tønder Erhvervsråd for effektuering af resultatkontrakten:

1: Et grundtilskud på 2 mio. kr. for opgaverne i resultatkontrakten samt yderligere 500.000 kr. i tilskud til yderligere erhvervsudvikling efter nærmere aftale, herunder finansiering af aftalte projekter. Samlet 2,5 mio. kr. i tilskud.

2: Et grundtilskud på 2,25 mio. kr. for opgaverne i resultatkontrakten samt yderligere 500.000 kr. i tilskud til yderligere erhvervsudvikling efter nærmere aftale, herunder finansiering af aftalte projekter. Samlet 2,75 mio. kr. i tilskud.

3: Uændret grundtilskud som i 2025. Samlet 2.972 mio. kr. i tilskud.

### Økonomi

Tønder Erhvervsråd modtager i 2025 et tilskud på 2.972 mio. kr.
Værdien af samarbejdsaftalen mellem Tønder Kommune og Tønder Erhvervsråd udgør ca. 867.000 kr. årligt. Dette dækker primært husleje og drift af [adresse]).

### Lovgrundlag

[adresse] og kommunalfuldmagten

### Indstilling Kommunaldirektøren indstiller,

at udkast til resultatkontrakt anbefales,
at udvalget vælger finansieringsmodel, og
at indstillingen videresendes til Økonomiudvalget.

**Beslutning fra Klima-, Vækst og Udviklingsudvalget, den 1. december 2025 pkt. 14:**

Udvalget anbefaler resultatkontrakten og finansieringsmodel 1 med den ændring, at der kan søges op til yderligere 1 mio. kr. i tilskud til yderligere
erhvervsudvikling efter nærmere aftale, herunder finansiering af aftalte projekter.

Zacharias Nissen deltog ikke i behandling af punktet.

**Beslutning Økonomiudvalget den 11. december 2025, pkt. 19:**

Klima-, Vækst og Udviklingsudvalgets indstilling anbefales med den tilføjelse, at ordningen gælder fra 1. januar 2027. Dialogen med Tønder Erhvervsråd om opgavefordelingen fortsætter.

Indstillingen videresendes til Kommunalbestyrelsen.

### Beslutning

Økonomiudvalgets indstilling godkendt.

Birthe Bech (T) deltog ikke i mødet.